Trust fond

Vytvorenie Trust fondu vychádza z koncepcie predloženej Regionálnou kanceláriou UNDP (RBEC) v Bratislave zástupcom zodpovedných ministerstiev krajín Vyšegrádskej skupiny, ktoré sa nachádzajú v približne porovnateľnej fáze prípravy mechanizmov poskytovania ODA. Cieľom je vytvorenie inštitucionálnych predpokladov a alokácia finančných prostriedkov členských krajín OSN v rámci RBEC v Bratislave pre poskytovanie ich technickej pomoci v podobe vlastných expertov, konzultantov a dobrovoľníkov v rámci rozvojovej pomoci vybraným krajinám. Koordinátorom Trust fondu za SR bude MZV SR.

Odráža všeobecnú potrebu vytvorenia možností aktívnej participácie SR v programoch a projektoch spolupráce v medzinárodnom prostredí a v podmienkach náročných na odbornú úroveň, komunikáciu a pripravenosť flexibilne reagovať. V kontexte globalizácie národných ekonomík, sú možnosti pracovať v medzinárodnom a rozvojovom prostredí pre slovenských odborníkov cennou konkurencieschopnou devízou. Otvoria sa možnosti pre mladých ľudí v systéme dobrovoľníckych organizácií UNDP a v neposlednom rade vplyv cudzojazyčného prostredia dáva priestor na zlepšenie vyjadroavcích schopností každého vyslaného konzultanta či dobrovoľníka. V dlhodobom kontexte je potrebné spomenúť vplyv na rast porozumenia a svojim spôsobom výchovu k tolerancii voči cudzincom a iným rasám - účasť v kultúrne rôznorodom prostredí rozvojových krajín, možnosť porozumieť iným zvyklostiam, inému hodnotovému systému.

Trust fond nie je organizačnou štruktúrou na riadenie a poskytovanie konzultantov, dobrovoľníkov a pod., ale finančným vzťahom medzi MZV SR a RBEC UNDP. V praxi to znamená kompletné zabezpečenie fungovania Trust fondu RBEC UNDP, bez potreby navýšenia interných kapacít a systemizovaných miest pre MZV SR. 

Náklady na krátkodobé a strednodobé expertné práce odborníkov vysielaných do zahraničia budú vyčíslené v NP ODA 2002 ako prienik štandardov UNDP a možností SR (podľa predpokladu viac menej blízke finančnému ohodnoteniu postavením nižších pracovníkov diplomatického zboru SR). Požiadavky na expertov sa budú pohybovať v okruhoch ako - nadpriemerná znalosť príslušnej (žiadanej) problematiky, komunikácia v určenom jazyku, doterajšia účasť v medzinárodných programoch (podľa požiadaviek), schopnosť prispôsobiť sa medzinárodnému kolektívu a pod.

Týmto spôsobom (vytvorením Trust fondu) sa dosiahnu viaceré technické výhody pre Slovensko ako potenciálneho prispievateľa do fondu:

•	príspevok bude vedený separátne od príspevkov ostatných krajín, čo umožní jeho použitie podľa potrieb SR, priamu kontrolu jeho použitia, súlad s prioritami ODA programu SR (alternatívou je založenie separátneho Trust fondu iba pre SR);
•	príspevok bude vedený ako príspevok do UNDP, avšak ako bilaterálna pomoc, čo vylepší pomer ODA SR vzhľadom k objemu multilaterálnej pomoci;
•	RBEC bude riadiť agendu spojenú s každodennými operáciami Trust fondu, vedením databáz, výberových konaní a pod., takže nie je potrebné na tento účel vytvárať osobitné kapacity v rámci MZV SR;
•	príspevky do Trust fondu môžu byť poskytované aj inými donormi, akými môže byť súkromný sektor alebo bankový sektor SR, prípadne ad hoc príspevkami štátnej administratívy.

Administratívne náklady MZV SR

Otázka personálneho zabezpečenia poskytovania ODA nie je v rámci internej organizačnej štruktúry MZV SR v súčasnosti riešená. MZV SR bude štandardne zabezpečovať úlohy spojené s politickým a programovým riadením ODA a každoročným vyhodnocovaním výsledkov a prínosov ODA ako pre spolupracujúce krajiny, tak aj pre jednotlivých participujúcich aktérov. V tomto kontexte je potrebné primeraným spôsobom reštrukturalizovať odbor, ktorému je koordinácia a realizácia jednotlivých aktivít zverená. 

Vypracovávanie projektov, ich konkrétna realizácia a iné aktivity projektového cyklu budú zabezpečované tretími organizáciami. Zastupiteľské úrady SR v prioritnej krajine, ktorej bude poskytovaná bilaterálna ODA budú perspektívne posilnené o 1 administratívneho pracovníka a príslušné technické vybavenie. Monitorovanie a hodnotenie realizácie projektov v prijímateľských krajinách si vyžiada dodatočné náklady zastupiteľských úradov.

V súvislosti s potrebou analytického a konzultačného zabezpečenia poskytovania ODA, akým je príprava špecifických podkladových materiálov k vybraným prioritným krajinám, ďalej pre potreby s tým spojenej publikačnej činnosti, ako aj prezentácie dosiahnutých výsledkov, je do štruktúry administratívnych nákladov začlenený aj Slovenský inštitút medzinárodných štúdií (SIMŠ). SIMŠ sa už v minulosti podieľal na obdobných aktivitách, najmä počas realizácie technického projektu UNDP k vybudovaniu moderného systému poskytovania ODA na MZV SR.

Kofinancovanie spoločného trilaterálneho projektu ODACE

Spoločná slovensko - kanadská spolupráca bude zastrešená projektom ODACE (ODA pre strednú Európu), ktorý je koncipovaný spoločne pre krajiny V4. Výsledkom tohoto regionálneho (v terminológii CIDA) projektu má byť zharmonizovanie mechanizmu ODA v krajinách V4 so systémom OECD/DAC, so zameraním na pomoc pri zostavovaní koncepcie a mechanizmov ODA v krajinách V4, vytvorenie inštitúcií a ľudských zdrojov, ako aj trilaterálna spolupráca (chápaná ako poskytovanie spoločnej slovensko-kanadskej pomoci pre rozvojové krajiny).

Celková výška programu je stanovená na 15 mil. CAN $ pre krajiny V4 na obdobie 5 rokov. Čerpanie prostriedkov sa nebude obmedzovať na proporcionalitu medzi V4, ale môžu nastať dosť výrazné rozdiely v čerpaní podľa pripravenosti tej ktorej krajiny a konkurencieschopnosti predkladaných národných projektov. Za koordinačné centrum bola vybraná Bratislava, kde bude umiestnený dlhodobý konzultant a tým lokálnych konzultantov špeciálne pre program ODACE. V prípade potreby zabezpečovania stretnutí a aktivít administratívnej podpory bol predbežne ustanovený Medzinárodný višegrádsky fond, avšak bez účasti na metodickej, prípadne koordinačnej fáze. Pre každú krajinu bude pripravený tzv. Action plán (ktorý bude súčasťou Národného programu). CIDA predpokladá národné kofinancovanie vo výške 10 - 15 % pre budovanie inštitúcií a cca 50 % pre spoločné trilaterálne projekty. 

Podpora mimovládnym rozvojovým organizáciám

Podpora mimovládnym organizáciám pôsobiacim v ODA/OA bude štrukturovaná do podoby poskytovania malých grantov (s možnosťou ich participácie na ostatných aktivitách v rámci NP ODA 2002) a finančnej podpory budovania ich vlastných kapacít. Tento zámer je odôvodnený ich relatívne vysokým prínosom v objeme každoročne poskytovanej pomoci a táto podpora by mala pokryť cca 10 % ich vlastných nákladov na ODA. Podmienky budú stanovené v NP ODA 2002.